
A Marfan-szindróma légzőrendszeri manifesztációja: valóban emfizéma-szerű elváltozás?

Bevezetés: A Marfan-szindróma (MS) a 15-ös kromoszóma fibrillin-1gén mutációja okozta autoszómális betegség. A MS a légzőrendszer mechanikáját ronthatja a tüdőszövet magas elasztin-tartalma miatt, így légzőrendszeri következményeit gyakran emfizémához hasonlítják. Célunk MS-s, egészséges és emfizémás légzőrendszerű betegek centrális és perifériás tüdőkompartmentjeinek leírása és összevetése volt.
Módszerek: Elektív szívsebészeti műtétre kerülő betegeket egészséges légzőrendszerű kontrollcsoportba (C csoport, n=10), illetve MS-s (M csoport, n=7) vagy emfizémás (E csoport, n=12) csoportba soroltuk. A légzőrendszer alacsony frekvenciás bemenő impedanciáját (Zrs) mértük 3, 6 és 9 H2Ocm-es PEEP szinteken. A centrális és perifériás légzőrendszeri mechanikai tulajdonságok elkülönítéséhez légúti ellenállást (Raw), valamint légzőrendszeri szöveti csillapítást (G) és rugalmasságot (H) tartalmazó modellt illesztettünk a Zrs-adatokra. A kapnogram harmadik fázisának meredekségét (SIII) lineáris regresszióval meghatároztuk.
Eredmények: Az M csoport betegei szignifikánsan alacsonyabb Raw-t és H-t mutattak 3 H2Ocm-es PEEP-en, mint a C csoportéi (1,3±0,14 vs. 2,6±0,12 H2Ocm.s/l p=0,008 illetve 15,0±0,8 vs. 19,0±0,7 H2Ocm/l p<0,001; Raw és H rendre). Ezen csoportok között az SIII esetében nem mutatkozott különbség (0,91±0,33 vs. 0,66±0,28 Hgmm/s, p=0,57). Szignifikánsan alacsonyabb Raw és SIII mutatkozott az M, mint az E csoportban (p <0,001 mindkét paraméterre), ugyanakkor a H értékek nem különböztek (p=0,44). Az M csoportban az oszcillációs és kapnográfiás paraméterek a két másik csoporttal ellentétben nem mutattak PEEP-függést.
Megbeszélés: Az emfizémához hasonlóan a MS-s betegek légzőrendszere is nagy tágulékonyságú. Az emfizémával ellentétben a MS-s tüdők az alacsony ellenállású légutakon keresztül homogénen ürülnek. Következésképp a MS nem mutat emfizéma-szerű perifériás légúti obstrukciót és ventillációs inhomogenitást. Így PEEP-alkalmazás MS-s betegekben a légzésfunkciót nem javítja, ugyanakkor a tüdők túlfeszítését eredményezheti.

